钦定古今图书集成/明伦汇编/官常典/第080卷 > 章武王彬
## 钦定古今图书集成/明伦汇编/官常典/第080卷 > 章武王彬

按《魏书章武王传》，“章武敬王太洛无子，以南安惠王
第二子彬为后。彬字豹儿，袭爵，勇健有武用，出为使
持节、都督东秦豳夏三州诸军事、镇西大将军、西戎
校尉、统万镇都大将、朔州刺史，以贪婪削封。是时吐
京胡反，诏彬持节假平北将军，行汾州刺史事，率并
肆之众往讨之。胡平，仍除征虏将军、汾州刺史。”胡民
去居等六百馀人保险谋反，扇动徒类。彬请兵二万，
有司奏许之。高祖大怒曰：“何有动兵马理也！可随宜
肃治。若不能权方静帖，必须大众者，则先斩刺史，然
后发兵。”彬奉诏大惧，而率州兵，身先将士，讨胡平之。
太和二十三年卒。赐钱十万，绢二百匹，赠以本官，加
散骑常侍。彬有五子。